CC 20220801
Ðā þæs on sumera on ðysum gēre tōfōr se here, sum on Ēastengle, sum on Norðhymbre. Ond þā þe feohlēase wǣron him þǣr scipu begēton, ond sūð ofer sǣ fōron tō Sigene.\nNæfde se here, Godes þonces, Angelcyn ealles forswīðe gebrocod, ac hīe wǣron micle swīþor gebrocede on þǣm þrim gēarum mid cēapes cwilde ond monna; ealles swīþost mid þǣm þæt manige þāra sēlestena cynges þēna þe þǣr on londe wǣron forðfērdon on þǣm þrym gēarum. Þāra wæs sum Swīðulf biscop on Hrōfesceastre, ond Cēolmund ealdormon on Cent, ond Beorhtulf ealdormon on Ēastseaxum, ond Wulfred ealdormon Hāmtūnscīre, ond Ealhheard biscop æt Dorceceastre, ond Ēadulf cynges þegn on Sūðseaxum, ond Beornulf wīcgerēfa on Winteceastre, ond Ecgulf cynges horsþegn, ond manige ēac him, þēh ic ðā geðungnestan nemde.\nÞȳ ilcan gēare drehton þā hergas on Ēastenglum ond on Norðhymbrum Westseaxna lond swīðe be þǣm sūðstæðe mid stælhergum, ealra swīþust mid ðǣm æscum þe hīe fela gēara ǣr timbredon. Þā hēt Ælfred cyng timbran lang scipu ongēn ðā æscas; þā wǣron fulnēah tū swā lange swā þā ōðru; sume hæfdon LX āra, sume mā; þā wǣron ǣgðer ge swiftran ge unwealtran ge ēac hīerran þonne þā ōðru; nǣron nāwðer ne on Frēsisc gescæpene ne on Denisc, būton swā him selfum ðūhte þæt hīe nytwyrðoste bēon meahten. Þā æt sumum cirre þæs ilcan gēares cōmon þǣr sex scipu tō Wiht, ond þǣr mycel yfel gedydon, ǣgðer ge on Defenum ge wel hwǣr be ðǣm sǣriman. Þā hēt se cyng faran mid nigonum tō þāra nīwena scipa; ond forfōran him þone mūðan foran on ūtermere. Þā fōron hīe mid þrim scipum ūt ongēn hīe, ond þrēo stōdon æt ufeweardum þǣm mūðan on drȳgum; wǣron þā men uppe on londe of āgāne. Þā gefēngon hīe þāra þrēora scipa tū æt ðǣm mūðan ūteweardum, ond þā men ofslōgon, ond þæt ān oðwand; on þǣm wǣron ēac þā men ofslægene būton fīfum...